NÁVRH

UZNESENIE VLÁDY SLOVENSKEJ REPUBLIKY
	    č.     
	            z  .......2008

k návrhu koncepcie výchovy a  vzdelávania rómskych detí a žiakov vrátane rozvoja stredoškolského a vysokoškolského vzdelávania

Číslo materiálu:		
Predkladateľ:	podpredseda vlády a minister školstva 	
Vláda
A.	súhlasí
A.1. 	so zmenou názvu materiálu schváleného v Pláne práce vlády SR na rok 2007 z Koncepcia integrovaného vzdelávania rómskych detí a mládeže vrátane rozvoja stredoškolského a vysokoškolského vzdelávania na Koncepcia výchovy a vzdelávania rómskych detí a žiakov vrátane rozvoja stredoškolského a vysokoškolského vzdelávania;
B.	schvaľuje
B.1.	návrh koncepcie výchovy a vzdelávania rómskych detí a žiakov vrátane rozvoja stredoškolského a vysokoškolského vzdelávania;
C.	ukladá
podpredsedovi vlády a ministrovi školstva
C.1.	do návrhu zákona o pedagogických zamestnancoch zapracovať asistenta učiteľa aj  s výnimkou z odbornej a pedagogickej spôsobilosti do 31. 12. 2010 
do 31. decembra 2008
C.2.	novelou nariadenia vlády SR č. 2/2004 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia v znení neskorších predpisov zabezpečiť financovanie žiakov zo sociálne znevýhodneného prostredia v základných školách a v základných školách pre žiakov so zdravotným znevýhodnením alebo nadaním normatívnym spôsobom 
do 31. decembra 2008
C.3.	v spolupráci s podpredsedom vlády pre vedomostnú spoločnosť, európske záležitosti, ľudské práva a menšiny a splnomocnenkyňou vlády pre rómske komunity koordinovať výchovno-vzdelávacie aktivity rómskej národnostnej menšiny a detí a žiakov zo sociálne znevýhodneného prostredia
do 31. decembra 2013
C.4.	v spolupráci s ministrom výstavby a regionálneho rozvoja realizovať z Európskeho fondu regionálneho rozvoja dopytovo orientované projekty a projekty, ktoré sú súčasťou komplexného prístupu, zamerané na podporu existujúcich materských, základných a stredných škôl
do 31. decembra 2013
C.5.	v spolupráci s ministrom zdravotníctva zhodnotiť stav škôl s vyššou koncentráciou žiakov zo sociálne znevýhodneného prostredia z hľadiska hygieny a preskúmať zdravotný stav týchto žiakov
do 31. decembra 2010.

Vykoná:	podpredseda vlády pre vedomostnú spoločnosť, európske záležitosti,  ľudské práva a menšiny
podpredseda vlády a minister školstva
		minister zdravotníctva
		minister výstavby a regionálneho rozvoja
splnomocnenkyňa vlády SR pre rómske komunity

Na vedomie:  predseda Združenia miest a obcí  Slovenska
	            prezident Únie miest Slovenska
                        predsedovia samosprávnych krajov